**Ministru kabineta noteikumu projekta “Grozījumi Ministru kabineta 2016. gada 5. janvāra noteikumos Nr. 20 “Kārtība, kādā finanšu iestāde izpilda finanšu kontu pienācīgas pārbaudes procedūras un sniedz Valsts ieņēmumu dienestam informāciju par finanšu kontiem”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir aktualizēt esošo noteikumu pielikumā iekļauto valstu sarakstu ar Ekvadoras Republiku, Francijas Jaunkaledonijas teritoriju, Kazahstānas Republiku, Libērijas Republiku, Marokas Karalisti, Omānas Sultanātu un Peru Republiku, lai Valsts ieņēmumu dienests (turpmāk – VID) saņemtu informāciju par Latvijas Republikas rezidentu finanšu līdzekļiem, kas tiek turēti šo valstu finanšu iestāžu finanšu kontos. Plānotais regulējuma spēkā stāšanās laiks – 2021.gada 18.jūnijs. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Finanšu ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ekonomiskās sadarbības un attīstības organizācija (turpmāk – ESAO) ir izstrādājusi Globālo standartu par automātisko informācijas apmaiņu par finanšu kontiem nodokļu jomā (turpmāk – Globālais standarts). Globālais standarts paredz automātisku informācijas apmaiņu par finanšu kontiem, un tā rezultātā nodokļu administrācijām ir pieejama informācija par to rezidentu ārvalstīs turētajiem finanšu kontiem (t. sk. par to atlikumiem un vērtību) un tādējādi ir iespēja pārbaudīt, vai saistībā ar līdzekļiem, kas tiek turēti ārvalstu finanšu kontos, ir nomaksāti nodokļi.  Lai pārņemtu Globālo standartu Eiropas Savienībā, ES Padome 2014. gada 9. decembrī pieņēma Direktīvu 2014/107/ES, ar ko groza Direktīvu 2011/16/ES attiecībā uz obligāto automātisko informācijas apmaiņu nodokļu jomā, kurā ir ietverts Globālais standarts bez būtiskām izmaiņām. Savukārt Konvencija par savstarpējo administratīvo palīdzību nodokļu jomā (turpmāk – Konvencija) tiek izmantota kā viens no galvenajiem instrumentiem administratīvai sadarbībai ar trešajām valstīm. ESAO ir izstrādājis Daudzpusējo kompetento iestāžu līgumu par automātisko informācijas apmaiņu par finanšu kontiem (turpmāk – MCAA), kurā, pamatojoties uz Konvencijas 6. pantu, ir atrunāta kārtība, kādā valstij jāievieš Globālais standarts.  Latvijas Republikā Globālais standarts tika ieviests, papildinot likumu “Par nodokļiem un nodevām” ar 12. nodaļu, pieņemot Ministru kabineta 2016. gada 5. janvāra noteikumus Nr. 20 “Kārtība, kādā finanšu iestāde izpilda finanšu kontu pienācīgas pārbaudes procedūras un sniedz Valsts ieņēmumu dienestam informāciju par finanšu kontiem” (turpmāk – MK noteikumi Nr. 20) un veicot grozījumus Kredītiestāžu likumā.  MK noteikumu Nr. 20 pielikumā (turpmāk – pielikums) ir uzskaitīti informācijas apmaiņas partneri – šobrīd 103 valstis, par kuru rezidentu finanšu kontiem Latvijas Republikas finanšu iestādēm jau tagad ir jāveic pienācīgas pārbaudes procedūras un jāsniedz ziņojumi VID tālākai nosūtīšanai attiecīgās valsts kompetentajai iestādei. Sarakstā iekļautās valstis ir ES dalībvalstis, MCAA parakstījušās valstis un tās valstis, ar kurām ir noslēgts divpusējs līgums (starp kompetentajām iestādēm).  Veicot automātisko informācijas apmaiņu ar pielikumā uzskaitītajām valstīm, VID ir pieejama informācija par Latvijas Republikas rezidentu ārvalstīs turētajiem finanšu kontiem, un iespēja pārbaudīt, vai saistībā ar līdzekļiem, kas tiek turēti ārvalstu finanšu kontos, ir nomaksāti nodokļi.  Saskaņā ar parakstīto MCAA, Omānas Sultanāts un Peru Republika pirmo informācijas apmaiņu ar sadarbības valstīm veica 2020. gadā, Ekvadoras Republika, Francijas Jaunkaledonijas teritorija un Kazahstānas Republika pirmo reizi apmainīsies ar informāciju 2021. gadā, savukārt Marokas Karaliste – 2022. gadā. Libērijas Republika parakstīja MCAA 2020. gada septembrī, taču uz šo brīdi nav noteikusi pirmo informācijas apmaiņas datumu. Ņemot vērā augstāk minēto, un to, ka šīs valstis nav iekļautas MK noteikumos Nr. 20, ar Ministru kabineta noteikumu projektu “Grozījumi Ministru kabineta 2016. gada 5. janvāra noteikumos Nr. 20 “Kārtība, kādā finanšu iestāde izpilda finanšu kontu pienācīgas pārbaudes procedūras un sniedz Valsts ieņēmumu dienestam informāciju par finanšu kontiem”” (turpmāk – noteikumu projekts) tiek papildināts pielikumā uzskaitīto valstu saraksts ar minētajām 7 valstīm.  Noteikumu projektā veikts arī tehnisks precizējums, svītrojot MK noteikumu Nr. 20 7. punktā vārdus “ja vien likumā un šajos noteikumos nav noteikts citādi”. Minētais precizējums nepieciešams tiesiskai skaidrībai, jo normatīvajos aktos (ne likumā, ne noteikumos) nav paredzēta cita kārtība, kādā noteikt datumu, ar kuru finanšu konts tiek uzskatīts par pakļautu ziņošanai. Turklāt svītrojamie vārdi neparādās ne Globālā standarta, ne attiecīgās direktīvas tekstā, kas bija par pamatu MK noteikumu Nr. 20 7. punktam. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, VID |
| 4. | Cita informācija | Veicot informācijas apmaiņu ar citām valstīm, tiek ievērotas Eiropas Parlamenta un Padomes Regulas (ES) 2016/679 par fizisko personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46 EK (Vispārīgā datu aizsardzības regula) (turpmāk-VDAR) prasības, tajā skaitā, atbilstoši VDAR 46.panta 1.punktam sniedzot datu subjektam atbilstošas garantijas un nodrošinot efektīvus tiesiskās aizsardzības līdzekļus.  Pirms uzsākt informācijas apmaiņu ar kādu no valstīm, datu pārzinis (šajā gadījumā Finanšu ministrija un VID, ņemot vērā kompetenci, attiecīgi, izstrādāt informācijas apmaiņai nepieciešamo tiesisko pamatu un veikt informācijas apmaiņu) vērtē iespējamos riskus personas datu apstrādes drošībai un organizē tādus tehniskus datu aizsardzības pasākumus, kuri ir nepieciešami, lai nodrošinātu drošu personas datu apstrādi. Turklāt tiek nodrošināts, lai datu apstrāde notiek tikai tādā apmērā, lai nodrošinātu attiecīgā nolūka sasniegšanu.  Minētā ietvaros katra valsts, ar kuru paredzēts uzsākt informācijas apmaiņu, tiek izvērtēta ESAO Globālā foruma par pārredzamības un informācijas apmaiņas jautājumiem nodokļu jomā (*Global Forum on Transparency and Exchange of Information for Tax Purposes*) darba ietvaros, par to sagatavojot konfidencialitātes un datu drošību izvērtējumu (turpmāk – ESAO datu drošības izvērtējumi). Par Omānas Sultanātu un Peru Republiku (valstis, kuras šobrīd veic tikai informācijas nosūtīšanu) ir saņemti pozitīvi ESAO izstrādātie datu drošības izvērtējumi. Paredzams, ka datu drošības izvērtējumi par Ekvadoras Republikas un Kazahstānas Republikas datu aizsardzības pasākumiem tiks izstrādāti līdz šī gada beigām, ņemot vērā, ka šogad plānota pirmā automātiskā informācijas apmaiņa, savukārt par Marokas Karalisti – nākamajā gadā, kad tai būs pirmā informācijas apmaiņa. Finanšu ministrija ir uzsākusi noteikumu projekta virzību, lai savlaicīgi tiktu uzkrāta informācija par 2021. gadu. Gadījumā, ja kādai no noteikumu projektā iekļautajām valstīm līdz informācijas apmaiņas brīdim nebūs izstrādāts ESAO datu drošības izvērtējums vai izvērtējumā secināti būtiski riski, šai valstij dati netiks sūtīti, bet no šādas valsts tiks saņemta informācija par Latvijas Republikas rezidentu finanšu līdzekļiem, kas tiek turēti šīs valsts finanšu iestāžu kontos.  ESAO 2020. gada 28. septembrī paziņoja par sadarbību ar Francijas Jaunkaledonijas teritoriju, kur norādīts, ka automātiskās informācijas apmaiņas procesu nodrošinās Francijas Republika, līdz ar to uz informācijas apmaiņu ar šo teritoriju ir attiecināts par Francijas Republiku izstrādātais konfidencialitātes un datu drošības izvērtējums, kurš tika izvērtēts jau tajā brīdī, kad MK noteikumos Nr. 20 tika iekļauta Francijas Republika. Turklāt līdz brīdim, kamēr Jaunkaledonija neizteiks vēlmi saņemt informāciju par finanšu kontiem, tā sūtīs informāciju Latvijai, savukārt VID informāciju uz Jaunkaledoniju nesūtīs.  Sākot ar MK noteikumu Nr. 20 spēkā stāšanos un līdz stājās spēkā VDAR, pastāvēja atšķirīga kārtība, kādā tiek veikts valstu un teritoriju, ar kurām Latvija uzsāk informācijas apmaiņu par finanšu kontiem, konfidencialitātes un datu drošību izvērtējums. Tā ietvaros, pamatojoties uz Ministru kabineta 2016. gada 5. janvāra sēdes protokola Nr. 1 34.§ “Noteikumu projekts “Kārtība, kādā finanšu iestāde izpilda finanšu kontu pienācīgas pārbaudes procedūras un sniedz informāciju par finanšu kontiem Valsts ieņēmumu dienestam”” (turpmāk – MK 2016.gada protokollēmums) 4.1. apakšpunktu Finanšu ministrijai pirms noteikumu pielikumā ietverto valstu saraksta papildināšanas ar jaunu valsti bija jāņem vērā Datu valsts inspekcijas (turpmāk – DVI) viedoklis par personas datu aizsardzības prasību ievērošanu attiecīgajā valstī attiecībā uz šajos noteikumos noteikto datu apstrādi. Ņemot vērā VDAR noteikto kārtību, tie mehānismi un rīki, kuri bija izmantoti pirms VDAR spēkā stāšanās, vairāk nevar darboties. Tādējādi, papildinot MK noteikumus Nr.20 ar jaunām valstīm vai teritorijām, par datu pārzini ir uzskatāma Finanšu ministrija un VID (ņemot vērā arī DVI 2021.gada 20.aprīļa vēstulē Nr. 1-6.1/2-N pausto viedokli). Savukārt MK 2016.gada protokollēmums ir zaudējis aktualitāti un DVI atzinums jaunu valstu un teritoriju iekļaušanai MK noteikumos Nr.20 vairs nav nepieciešams. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VID, Latvijas finanšu iestādes un Latvijas nerezidenti, kuriem ir konti Latvijas finanšu iestādēs. |
| 2. | Tiesiskā regulējuma ietekme uz tautsaimniecību un administratīvo slogu | VID iegūs vairāk informācijas par Latvijas Republikas rezidentu līdzekļiem, kas tiek turēti ārvalstu finanšu kontos, un būs iespēja pārbaudīt, vai saistībā ar šiem līdzekļiem tika nomaksāti nodokļi.  Noteikumu projektam nav būtiskas ietekmes uz administratīvo slogu, jo tiks iegūts vairāk informācijas, izmantojot esošās informācijas apmaiņas un apstrādāšanas sistēmas. |
| 3. | Administratīvo izmaksu monetārs novērtējums | Administratīvo izmaksu monetāro novērtējumu šobrīd precīzi noteikt nav iespējams, jo nav ziņu par visu Latvijas finanšu iestāžu uzturēto nerezidentu kontu skaitu. |
| 4. | Atbilstības izmaksu monetārs novērtējums | Atbilstības izmaksu monetāro novērtējumu šobrīd precīzi noteikt nav iespējams, jo nav ziņu par visu Latvijas finanšu iestāžu uzturēto nerezidentu kontu skaitu. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar.* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| *Projekts šo jomu neskar.* |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav |
| 2. | Citas starptautiskās saistības | Pamatojoties uz Daudzpusējo kompetento iestāžu līgumu par automātisko informācijas apmaiņu par finanšu kontiem un Konvencijas par savstarpējo administratīvo palīdzību nodokļu jomā 6.pantu, tiks veikta automātiskā informācijas apmaiņa ar noteikumu projektā ietvertajām valstīm. |
| 3. | Cita informācija | Nav |

|  |
| --- |
| **1. tabula Tiesību akta projekta atbilstība ES tiesību aktiem** |
| *Projekts šo jomu neskar.* |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| *Projekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi tika publicēta Finanšu ministrijas tīmekļvietnē sadaļā "Sabiedrības līdzdalība" – "Tiesību aktu projekti" – "Nodokļu politika". Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēja sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2021.gada 29.martā publicēts Finanšu ministrijas tīmekļvietnē sadaļā "Sabiedrības līdzdalība" – "Tiesību aktu projekti" – "Nodokļu politika", adrese:  https://www.fm.gov.lv/lv/mk-noteikumu-projekts-grozijumi-ministru-kabineta-2016gada-5janvara-noteikumos-nr20-kartiba-kada-finansu-iestade-izpilda-finansu-kontu-pienacigas-parbaudes-proceduras-un-sniedz-valsts-ienemumu-dienestam-informaciju-par-finansu-kontiem  un Ministru kabineta tīmekļvietnē sadaļā "Valsts kanceleja" – "Sabiedrības līdzdalība", adrese: <https://mk.gov.lv/content/ministru-kabineta-diskusiju-dokumenti>. Līdz 2021. gada 14. aprīlim bija iespējams iesniegt priekšlikumus un viedokļus par noteikumu projektu. |
| 3. | Sabiedrības līdzdalības rezultāti | Noteikumu projekts saskaņots ar Finanšu nozares asociāciju un Latvijas Darba devēju konfederāciju. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nemaina iesaistīto institūciju kompetenci un funkcijas.  Netiks veidotas nedz jaunas institūcijas, nedz reorganizētas vai likvidētas esošās institūcijas. |
| 3. | Cita informācija | Nav |

Finanšu ministrs J. Reirs

Pentjuša 67095651

elina.pentjusa@fm.gov.lv